Diari Oficial de la Generalitat Valenciana


Sumari del DOGV 2841, del 04-10-1996 (1996/839443)

INSTRUCCIÓ d'1 d'agost de 1996, de la Intervenció General de la Generalitat Valenciana a les intervencions delegades, per a l'adopció de mesures per a garantir el compliment de l'Acord de 30 de juliol de 1996, del Consell de la Generalitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2841

Data del DOGV
:   04-10-1996

Secció del DOGV
:   ALTRES DISPOSICIONS

Número del document
:   1996/839443


Data del document
:   01-08-1996

Organisme emissor
:   Conselleria d'Economia i Hisenda

Tipus de document
:   Instrucció

Correcció d'errades

Anàlisi jurídica

INSTRUCCIó d'1 d'agost de 1996, de la Intervenció General de la Generalitat Valenciana a les intervencions delegades, per a l'adopció de mesures per a garantir el compliment de l'Acord de 30 de juliol de 1996, del Consell de la Generalitat Valenciana.   
El Govern Valencià, en sessió realitzada el dia 30 de juliol de 1996, adoptà, entre altres, l'acord pel qual es dicten mesures complementàries en relació amb el dèficit pressupostari corresponent a 1995. Entre elles, consta que el conjunt de les obligacions que ha de reconèixer a càrrec del pressupost de la Generalitat Valenciana per a 1996, referides a operacions de capital, no poden superar, dins de cada capítol i programa pressupostari, el percentatge del 80% dels crèdits dels capítols VI i VII al tancament del mes de juliol de 1996.  
Com a conseqüència del que disposa el paràgraf anterior, l'annex de la Resolució de 31 de juliol d'enguany, del conseller d'Economia i Hisenda, detalla la relació dels imports totals per secció, capítol i programa, pels quals no s'haurà de contraure obligacions en aquest exercici, quan aquestes ja han arribat a l'import total del 80% del crèdit.  
Sense perjudici d'això, els responsables de cada secció podran sol·licitar de la Conselleria d'Economia i Hisenda, per mitjà de la Intervenció General, i respectant en tot cas els límits globals per secció, autorització per a una aplicació diferent dels límits en els capítols i/o programes que s'adeqüe millor als objectius i ritme d'execució pressupostària de la secció.  
La Conselleria d'Economia i Hisenda, per mandat del Govern Valencià, és l'encarregada d'assegurar el compliment del que disposa l'acord esmentat. Conseqüentment, el conseller d'Economia i Hisenda, amb data 31 de juliol de 1996, ha dictat una resolució en la qual ha resolt, en l'apartat primer, que la Intervenció General, com a centre directiu de la comptabilitat pública de la Generalitat Valenciana, adopte les mesures necessàries per a garantir l'acord esmentat del Consell.  
En conseqüència, dispose les instruccions següents:  
Primera  
La suma del crèdit disponible, les retencions de crèdit, el saldo comptable d'autoritzacions de despesa, i el saldo comptable de compromisos o disposicions de despesa, dels crèdits dels capítols VI «Inversions reals» i VII «Transferències de capital», de cadascun dels programes pressupostaris existents en cada secció de l'estat de despeses del pressupost de la Generalitat Valenciana de 1996, haurà de ser, en tot moment, igual o superior a la quantitat que s'indica en l'annex que s'hi adjunta.  
Segona  
No obstant això, les conselleries afectades podran sol·licitar de la Conselleria d'Economia i Hisenda, per mitjà de la Intervenció General, autorització per a redistribuir els límits en els capítols i/o programes pressupostaris de l'annex esmentat, respectant en tot cas, el límit global per secció.  
Tercera  
Les intervencions delegades s'abstindran de fiscalitzar i comptabilitzar aquelles propostes de documents comptables en fase de reconeixement d'obligacions «O», quan de la seua tramitació sobrevingués l'incompliment del que indica la instrucció primera. Aquestes propostes seran tornades a les oficines d'origen.  
Quarta  
Aquelles propostes de documents comptables en fase «O», o de reconeixement d'obligació, que s'hagen vist afectades directament pel límit en el reconeixement d'obligacions, tindran la consideració d'obligacions adquirides com cal, a l'efecte previst en el paràgraf primer de l'article 31.2 del text refós de la Llei d'Hisenda Pública de la Generalitat Valenciana.  
València, 1 d'agost de 1996.- El conseller d'Economia i Hisenda: José Luis Olivas Martínez.